text: Motorcyklist skrider ud i grøft og må flyves på hospitalet
  29 april 2017 kl. 04.18
  En mand forulykkede fredag aften på sin motorcykel nær Agerskov i Sønderjylland. Hans tilstand er lørdag fortsat kritisk.
  En mandlig motorcyklist er i kritisk tilstand efter en soloulykke fredag aften.
  Det fortæller vagtchef ved Syd- og Sønderjyllands Politi Claus Skovgaard.
  - Vi har ikke identificeret ham endnu, men vi har en formodning om, hvem han er. Lige nu forsøger vi at finde frem til nogle pårørende til ham, som vi mener det er, siger vagtchefen kort før klokken 1 natten til lørdag.
  Ifølge Syd- og Sønderjyllands Politi er der tale om en soloulykke.
  - Han er tilsyneladende skredet ud i en grøft, og her rammer han ind i siden på en overkørsel ind til marken, siger Claus Skovgaard.
  Ulykken skete på Bedstedvej syd for Agerskov, hvor en bilist fandt motorcyklisten og alarmerede politiet klokken 19.37.
  Manden blev efter ulykken fløjet med helikopter til Odense Universitets Hospital.
  Opdatering.
  Vagtchef ved Syd- og Sønderjyllands Politi Erik Lindholdt fortæller lørdag til TV SYD, at mandens tilstand fortsat er kritisk.
  Der er tale om en 51-årig mand fra lokalområdet og de pårørende er underrettet.
  